Chꞌin Simón Pedro la ko íjnko ti nkexro kuékꞌajiko chꞌin Jesús mé nkáchréhe̱ sin ti chꞌin Jesús.
A̱ndá ti íjnko chꞌin mé xráxín chóxin chꞌan ti ncha̱tꞌá tꞌe̱to̱an,
méxra̱ kꞌuixenko chꞌan ti chꞌin Jesús ti nda̱sin ti ndo̱e ti ncha̱tꞌá.
Kjánchó chꞌin Pedro la ndója ó kuíto̱he.
A̱ndá ti íjnko nkexro kꞌuájiko chꞌin Jesús xráxín chóxin ti ncha̱tꞌá tꞌe̱to̱an mé kꞌuaxrje chꞌan la nixje̱he̱ chꞌan ti tjan tjenta ndója ti nda̱sin la chrónoéhe̱ chꞌan tjan ndá kjuajon tjan kjuachaxin kꞌuíxehen ti chꞌin Pedro.
A̱ndá ti tjan tjenta ti ndója nda̱sin mé kjuanchankíhi tjan ti chꞌin Pedro:
―¿Á jehya kja̱xian xriko̱a ti nkexro a ní?
Ndá chꞌin Pedro ndáchro:
―Náhí,
xríki̱a̱nhña chꞌan.
Ndá imá kókin ntiha ndá ti sin chꞌexín ixra̱ la ko ti sin policía mé kjuaka sin xrohi la tjejóxin to̱té sin chjixro̱he sin.
La koí chꞌin Pedro tjechjíxro̱he chꞌan ntiha.
Ndá ti ncha̱tꞌá tꞌe̱to̱an kjuankíxin kjuanchankíhi ti chꞌin Jesús kixin nkexro ti sin kꞌuájiko chꞌan la ko nkehe ti kjuako chꞌan.
Ndá kjuáte̱he chꞌin Jesús ndáchro:
―Noxín kjuakꞌé kjuàkua,
kꞌuíkon kaín chojni.
Xráxín kꞌuékjáko̱xia̱n kaín nchia xrakoaxin ti sin judío la ko ti ni̱nko tónkotséxin sin la ninkehó nkehe kjuáko̱hya ómó.
Ndá,
¿nkekuènté janhan tjanchankia kaín tíha?
Chrokjuanchankíhí ti sin kuíhin nkexrín kjuàkua.
Jehe sin la kjá nohe sin ti nkehe kjuàkua ―ichro chꞌin Jesús.
La na̱ntá kjuixin ndáchro chꞌin Jesús tíha,
ndá ijnko ti policía kuènté ti ni̱nko,
mé chjéhe nkayakon ti chꞌin Jesús la ndáchro:
―¿Á xi̱kaha tsjate̱hé ti nkehe tjanchankí ti ncha̱tꞌá tꞌe̱to̱an ní?
Ndá kjuáte̱he chꞌin Jesús,
ndáchro:
―Ti nduáhya ti nkehe xrja̱nká la chro̱nka nkehe tíha.
A̱ndá ti ndoá ti nkehe xrja̱nká,
¿la nkekuènté kꞌoká?
Ndá chꞌin Anás kꞌue̱to̱an kixin tjechróntetoxíhin chꞌin Jesús sátsjiko sin ti itjen chꞌin Caifás,
ti ncha̱tꞌá tꞌe̱to̱an.
Ndá chꞌin Simón Pedro mé na̱xa̱ tjexín chꞌan to̱té chꞌan tjechjíxro̱he.
Ndá ijnko nkexro kjuanchankíhi ti jehe chꞌan,
ndáchro:
―¿Á kja̱xinhña xriko̱a ti nkexro i ní?
Ndá chꞌin Pedro kjuínchemá ínaá,
ndáchro:
―Náhí,
chónhña ti nkexro a.
A̱ndá ijnko ti nkexro chꞌehe ixra̱ ti ncha̱tꞌá tꞌe̱to̱an,
na̱xa̱ kjéhya ti nkexro tsíkóchríjihin Pedro ndatsjon,
mé kjuanchankí ndáchro:
―¿Á jehya jaha ti kꞌuíkua̱n tjeko̱a chꞌan ti huerto ní?
Ndá chꞌin Pedro xíkjinchemá ínaá kixin jehya chꞌan tíha.
Ndá xrína̱hña tuénxín itsje ijnko kochi̱ntólá.